憶弟
作者：蔡襄
朝代：宋

paragraphs: 清溪曲曲抱山斜，遶溪十里薔薇花。
春風吹香襲人骨，乾紅淡白相交加。
眼睛眩晃不能視，爛如赤日凌朝霞。
時有扁舟向中下，共疑來處從仙家。
于時邀我臨流飲，下踞大石盤犬牙。
平生意氣一快論，屈指世務還驚嗟。
酒酣襞紙探强韻，胡塗醉字成亂鴉。
侵更把火入官舍，下馬猶吟詩各誇。
何言花落悲人世，只見溪流度歲華。
今年初夏我復至，深叢晚艷餘孤葩。
山川故物依然在，惟子別路幽明賒。
想象音容杳何許，桂旗獵獵隨雲車。
悲來獨坐蔭芳樹，涕淚揮灑霑黄沙。
行人怪我愛溪水，那知此恨無邊涯。